text: Enhedslisten siger nu ja til bro over Vejle fjord
  29 november 2013 kl. 07.30
  En togbro over Vejle fjord er nu kommet nærmere. Enhedslisten siger ja til at bruge 4,3 mia. kr. på projektet.
  Enhedslisten har stillet spørgsmålstegn ved nødvendigheden af broen. Men:
  - Vi er blevet præsenteret for mere af teknikken i togplanen. Det har overbevist os om, at broen er en fornuftig måde at forkorte rejsetiden mellem Aarhus og Odense. Broen er simpelthen nødvendig, hvis vi skal gøre togene til et reelt alternativ til bilerne, siger Enhedslistens trafikordfører, Henning Hyllested, til jp.dk.
  Dansk Folkeparti er stadig meget kritisk overfor regeringens plan.
  Trafikordfører Kim Christiansen kalder broen for en meget dyr løsning.
  - Vi vil hellere bruge pengene på en togbane til Billund og en renovering af de regionale baner i Jylland. Det giver bedre togdrift for de samme penge, siger han til jp.dk.
  